Twee brand met gewere op polisiemanne losVan die skade aan die voertuig. Foto: Verskaf ŉ 26-jarige polisiekonstabel is in Limpopo geskiet en gewond toe twee aanvallers losgebrand het op die staatsvoertuig waarmee die beamptes gery het. Brig. Motlafela Mojapelo, polisiewoordvoerder, het Dinsdag gesê die voorval het Maandagaand gebeur toe twee beamptes op ŉ klagte by ŉ plaaslike myn naby Burgersfort gereageer het. “Toe die lede ŉ spoedhobbel genader het, het ŉ Toyota Etios van agter af verby hulle gejaag en hulle verbygesteek,” het Mojapelo gesê. “Die beamptes het die voertuig se blou ligte aangeskakel in ŉ poging om die Toyota van die pad af te trek. Die voertuig het skielik gestop en twee verdagtes met gewere het uitgespring en op die polisiebeamptes losgebrand. Hulle het spesifiek op die insittendes in die polisievoertuig gemik.” Volgens Mojapelo is die konstabel teen die kant van sy kop geskiet en na ŉ hospitaal geneem vir behandeling. Die ander beampte is ongedeerd. Die polisievoertuig is erg beskadig. Mojapelo het gesê die aanvallers is na bewering deel van ŉ groep verdagtes wat inwoners van Burgersfort, Jane Furse en Groblersdal teister. Die polisie ondersoek ŉ saak van moord en opsetlike saakbeskadiging. Niemand is nog in verband met die voorval in hegtenis geneem nie.